รายงานคณะกรรมการตรวจสอบ

เรียน ท่านผู้ถือหุ้น บริษัท นวนคร จำกัด (มหาชน)

คณะกรรมการตรวจสอบ บริษัท นวนคร จำกัด (มหาชน ) ประกอบด้วยกรรมการอิสระ 3 ท่าน
โดยกรรมการตรวจสอบทุกท่านไม่ได้เป็นผู้บริหาร พนักงาน หรือที่ปรึกษาใดๆของบริษัทฯ โดยมี
นางลีนา เจริญศรี เป็นประธานคณะกรรมการตรวจสอบ พลโทสีขรินทร์ สิงหพันธุ์ และ
คุณหญิงศุภนภา อัตตะนันทน์ เป็นกรรมการตรวจสอบ และมี นางสุรีรัตน์ รังสิโกสัย
เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต
และความรับผิดชอบที่ได้รับมอบหมายจากคณะกรรมการบริษัทฯ
และตามที่กำหนดไว้ในกฎบัตรของคณะกรรมการตรวจสอบ
ซึ่งสอดคล้องกับแนวปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทยโดยในรอบปีบัญชี
2555 ได้มีการประชุมคณะกรรมการตรวจสอบจำนวน 5 ครั้ง และในปี 2556 จนถึงวันที่รายงาน
อีกจำนวน 1 ครั้ง รวมทั้งสิ้น 6 ครั้ง โดยกรรมการตรวจสอบทุกท่านได้เข้าร่วมประชุม
และมีการประชุมร่วมกับผู้บริหารระดับสูง ผู้สอบบัญชี และผู้ตรวจสอบภายใน ตามความเหมาะสม
ซึ่งสรุปสาระสำคัญดังนี้

-   สอบทานงบการเงินรายไตรมาส และงบการเงินประจำปี 2555
    โดยสอบถามและรับฟังคำชี้แจงจากผู้บริหารและผู้สอบบัญชี
    ในเรื่องความถูกต้องครบถ้วนของงบการเงิน และความเพียงพอในการเปิดเผยข้อมูล
    ซึ่งคณะกรรมการตรวจสอบมีความเห็นสอดคล้อง กับผู้สอบบัญชี ว่างบการเงินดังกล่าว
    มีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

-   สอบทานการเปิดเผยข้อมูลอย่างถูกต้อง ครบถ้วน และเชื่อถือได้
    นอกจากนี้ได้ประเมินการควบคุมภายใน
    ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
    รวมทั้งมีความเห็นว่าบริษัทฯมีระบบการดูแลการดำเนินงานของบริษัทฯ อย่างเพียงพอ
    เหมาะสม และมีประสิทธิภาพ

-   พิจารณาให้ความเห็นชอบในภารกิจ ขอบเขตการปฏิบัติงาน หน้าที่ และความรับผิดชอบ
    ความเป็นอิสระ อัตรากำลัง และงบประมาณของหน่วยงานตรวจสอบภายใน
    อีกทั้งได้พิจารณาทบทวนกฎบัตรงานตรวจสอบภายในให้เหมาะสม ทันสมัย
    และสอดคล้องกับคู่มือแนวทางการตรวจสอบภายในของตลาดหลักทรัพย์แห่งประเทศไทย
    และได้อนุมัติแผนการตรวจสอบแต่ ละปี

-   ในปี 2555 บริษัทฯ ได้พิจารณาว่าจ้าง บริษัท เคพีเอ็มจี ภูมิไชย สอบบัญชี จำกัด
    เป็นผู้สอบบัญชีของบริษัทฯ ซึ่งเป็นบริษัทสอบบัญชีที่ตลาดหลักทรัพย์แห่งประเทศไทยให้การรับรอง
    และยังเป็นผู้สอบบัญชีของบริษัทฯ ในปี 2554 ที่ผ่านมา
    โดยมีระบบการรายงานทางบัญชีและการเงินอย่างละเอียดถี่ถ้วน

-   การคัดเลือกและค่าตอบแทนผู้สอบบัญชีประจำปี 2556 บริษัทฯ ได้พิจารณาว่าจ้าง บริษัท
    เคพีเอ็มจี ภูมิไชย สอบบัญชี จำกัด เพื่อนำเสนอต่อคณะกรรมการบริษัทฯ
    ซึ่งขออนุมัติจากที่ประชุมผู้ถือหุ้นประจำปี 2556
    และคณะกรรมการตรวจสอบได้พิจารณาการปฏิบัติงาน ความเป็นอิสระ
    ความเพียงพอของทรัพยากร และความเหมาะสมของค่าตอบแทนแล้ว เห็นควรเสนอแต่งตั้ง
    นายเจริญ ผู้สัมฤทธิ์เลิศ ผู้สอบบัญชีรับอนุญาต เลขทะเบียน 4068 หรือ นายวิเชียร
    ธรรมตระกูล ผู้สอบบัญชีรับอนุญาต เลขทะเบียน 3183 หรือ นางสาววรรณาพร
    จงพีรเดชานนท์ ผู้สอบบัญชีรับอนุญาต เลขทะเบียน 4098 แห่งบริษัท เคพีเอ็มจี ภูมิไชย
    สอบบัญชี จำกัด พร้อมด้วยค่าตอบแทนเป็นจำนวนเงินรวม 2,150,000.-บาท
    และได้เพิ่มการตรวจสอบการปฏิบัติตามเงื่อนไขของบัตรส่งเสริมจำนวน 2 บัตร

-   ในรอบปีที่ผ่านมา บริษัทฯได้มีการปฏิบัติรายการเกี่ยวโยง
    หรือรายการที่อาจมีความขัดแย้งทางผลประโยชน์
    ตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์แห่งประเทศไทย ซึ่งผู้สอบบัญชีมีความเห็นว่า
    รายการค้ากับบริษัทที่เกี่ยวข้องกัน ได้เปิดเผยและแสดงรายการในงบการเงิน
    และหมายเหตุประกอบงบการเงินแล้ว
    คณะกรรมการตรวจสอบมีความเห็นสอดคล้องกับผู้สอบบัญชี
    ว่ารายการดังกล่าวเป็นรายการสมเหตุสมผล
    รวมทั้งการเปิดเผยข้อมูลอย่างถูกต้องและครบถ้วน

  โดยสรุปในภาพรวมแล้ว
  คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรของคณะกรรมการตรวจสอบ
  มีความเห็นว่า บริษัทฯ มีการรายงานข้อมูลทางการเงินและการดำเนินงานอย่างถูกต้อง
  มีระบบควบคุมภายใน มีการปฏิบัติตามกฎหมายที่เกี่ยวข้อง
  มีการเปิดเผยรายการเกี่ยวโยงกันอย่างถูกต้อง และระบบกำกับดูแลกิจการที่ดีอย่างเพียงพอ
  โปร่งใส และเชื่อถือได้

  []

  (นางลีนา เจริญศรี)

  ประธานคณะกรรมการตรวจสอบ

  วันที่ 19 กุมภาพันธ์ 2556